Tweeling vir egpaar wat drieling verloor het | Maroela Media
Martin en Jane Weekes
Die ouers van 'n drieling van Nieu-Seeland wat verlede jaar in 'n brand by 'n winkelsentrum in Qatar omgekom het, het Donderdag aangekondig hulle het pas 'n tweeling gehad.
Martin en Jane Weekes se drieling, Lillie, Jackson en Willsher is in Mei 2012 verkool toe 'n brand by Doha's Villagio Mall uitgebreek het. Hulle was twee jaar oud. Altesaam 19 mense het in die brand omgekom, insluitend 13 kinders wat by 'n kindersorgsentrum gehou is.
Martin sê die tweeling, 'n dogtertjie genaamd Poppy en 'n seuntjie genaamd Parker, is Woensdagoggend deur middel van 'n keisersnee in Auckland gebore. Die egpaar het na Auckland verhuis ná die tragedie.
Volgens Martin is ma en babas, wat op 36 weke gebore is, gesond. "Dit is voorwaar 'n verligting dat hulle gesond en sonder probleme gebore is, omdat mens maar altyd bekommerd is," het hy aan die Dominion Post gesê. "Ek reken veral nadat ons Lillie, Jackson en Willsher verloor het."
Jane het met behulp van in vitro-bevrugting swanger geraak met die tweeling.
Vyf mense is in Junie in Qatar tot ses jaar tronkstraf gevonnis vir nalatigheid oor die brand wat langs die ongelisensieerde Gympanzee-kleuterskool uitgebreek het en op 'n elektriese fout blameer is.